DOI: 10.14457/tu.the.2018.1565
title: สาธารณูปโภคและสาธารณูปการที่มีผลต่อการตัดสินใจซื้อบ้านเดี่ยวในโครงการจัดสรรราคา 20-40 ล้านบาท บริเวณถนนราชพฤกษ์

description: ในปัจจุบันการตัดสินใจซื้อบ้านเดี่ยวราคา 20-40 ล้านบาทของผู้บริโภคนอกจากจะพิจารณาจากตัวบ้านเป็นหลักแล้วสาธารณูปโภคและสาธารณูปการของโครงการก็เป็นส่วนสำคัญที่ผู้บริโภคนำมาร่วมใช้ในพิจารณาการตัดสินใจซื้อบ้านในโครงการจัดสรร งานวิจัยนี้เป็นงานวิจัยเชิงปริมาณ (Quantitative Research) ที่มุ่งเน้นการวิเคราะห์ความสัมพันธ์ระหว่างองค์ประกอบทางกายภาพของสาธารณูปโภคและสาธารณูปการของโครงการจัดสรรประเภทบ้านเดี่ยวราคา 20-40 ล้านบาท และ การให้ระดับความสำคัญต่อการตัดสินใจซื้อบ้านที่เกิดจากองค์ประกอบทางกายภาพของสาธารณูปโภคและสาธารณูปการของโครงการของผู้บริโภคซึ่งจะนำมาสู่ความเข้าใจในการออกแบบองค์ประกอบทางกายภาพของสาธารณูปโภคและสาธารณูปการที่มีผลต่อการตัดสินใจซื้อบ้านเดี่ยวในโครงการจัดสรรราคา 20-40 ล้านบาท โดยผู้วิจัยได้ดำเนินการสำรวจข้อมูลจากโครงการหมู่บ้านจัดสรรประเภทบ้านเดี่ยวราคา 20-40 ล้านบาท บริเวณถนนราชพฤกษ์ จำนวน 3 โครงการ ทั้งนี้ได้ดำเนินการเก็บรวบรวมข้อมูลด้วยแบบสอบถามเกี่ยวกับสาธารณูปโภคและสาธารณูปการที่มีผลต่อการตัดสินใจซื้อบ้านเดี่ยวในโครงการจัดสรรราคา 20-40 ล้านบาท บริเวณถนนราชพฤกษ์ จากผู้บริโภค 2 กลุ่มคือกลุ่มที่อยู่อาศัยในโรงการตัวอย่าง 3 โครงการจำนวน 56 ชุดและจากกลุ่มผู้บริโภคที่กำลังตัดสินใจซื้อโครงการบ้านจัดสรรในโครงการตัวอย่าง 3 โครงการที่มีรายได้ที่สามารถซื้อบ้านในโครงการจัดสรรราคา 20 ล้านบาท ขึ้นไป จำนวน 94 ชุด ข้อมูลที่รวบรวมได้ถูกนำมาวิเคราะห์ด้วยสถิติเชิงพร้า ได้แก่ ค่าฐานนิยม ค่าเฉลี่ยจัดลำดับและวิเคราะห์ความสัมพันธ์ ซึ่งผลการวิจัยพบว่า องค์ประกอบทางกายภาพของสาธารณูปโภคและสาธารณูปการในโครงการบ้านเดี่ยวในโครงการจัดสรรระดับราคา 20-40 ล้านบาท บริเวณถนนราชพฤกษ์ที่มีผลต่อการตัดสินใจซื้อที่มีค่าความสำคัญมาก จำนวน 13 ตัวแปร คือ ขนาดความกว้างของถนนในโครงการ ที่จอดรถส่วนกลางโดยเฉพาะรถยนต์ ถนนทางเข้าหลักของโครงการควรมีเกาะกลางถนนและปลูกไม้ยืนต้น รูปแบบการเดินสายไฟฟ้าและสายโทรศัพท์ควรใต้2ดินเพื่อเพิ่มความสวยงามให้กับภูมิทัศน์โครงการ ความสูงของรั้วโครงการควรเป็นรั้วก่ออิฐสูง 3.0 เมตร และต่อด้วยรั้วไม้ระแนงสูงอีก 1 เมตร ตำแหน่งป้อมควรเป็นแบบป้อมยาม 2 ชั้น เพื่อเพิ่มความปลอดภัย อุปกรณ์ที่ใช้ในการรักษาความปลอดภัย ควรต้องประกอบไปด้วย กล้องวงจรปิด ระบบคีย์การ์ดเข้าออกโครงการ ระบบแจ้งเตือนภัย และ จุดตรวจที่ รปภ.ต้องมาลงเวลาทั่วโครงการ (Guard Scan) ขนาดของพื้นที่สวนสาธารณะควรเป็นขนาดใหญ่แห่งเดียวในโครงการ การมีสวนหย่อมกระจายอยู่ทั่วบริเวณโครงการ อาคารสโมสรควรตั้งอยู่บริเวณส่วนกลางของโครงการเพื่อให้ทุกคนเข้าถึงได้สะดวก พื้นที่ใช้สอยสโมสรควรเป็นขนาดใหญ่อลังการ กิจกรรมในสโมสรควรประกอบไปด้วย สระว่ายน้ำ ห้องจัดเลี้ยง ห้องประชุม ฟิตเนส และ สนามเด็กเล่นในร่ม Kid Room และควรจัดให้มีระบบป้องกันน้ำท่วม ซึ่ง จากความต้องการดังกล่าวทั้ง 13 ตัวแปรสะท้อนถึงความต้องการที่จะตอบสนองความต้องการทางร่างกาย (Physiological Needs) ความต้องการความปลอดภัย (Safety Needs) ความต้องการความรักและการมีส่วนร่วมด้วย (Social Needs) และความต้องการเกียรติยศชื่อเสียง (Egoistic Needs) ที่จะตระหนักในคุณค่าของตัวเองและความต้องการเพิ่มคุณค่าให้กับโครงการของตัวเองตามทฤษฎีเกี่ยวกับความต้องการของมนุษย์ของมาสโลว์ (Maslow)ดังนั้น ในการออกแบบสาธารณูปโภคและสาธารณูปการที่มีผลต่อการตัดสินใจซื้อบ้านเดี่ยวในโครงการจัดสรรราคา 20-40 ล้านบาท บริเวณถนนราชพฤกษ์ บริษัทพัฒนาอสังหาริมทรัพย์จึงควรให้ความสำคัญกับตัวแปรดังกล่าว ทั้ง 13 ตัวแปร เพื่อให้เกิดการตอบสนองกับความต้องการของผู้บริโภคที่ต้องการซื้อบ้านเดี่ยวในโครงการจัดสรรราคา 20-40 ล้านบาท และยังเพื่อยกระดับคุณภาพของสาธารณูปโภคและสาธารณูปการในโครงการบ้านเดี่ยวในโครงการจัดสรรระดับราคา 20-40 ล้านบาทให้ตอบสนองกับความต้องการของผู้อยู่อาศัยในโครงการมากขึ้นด้วย